Superman
Superman DC Comics komikslaridagi xayoliy superqahramondir. 1933-yilda Jerry Siegel va Joe Shuster tomonidan yaratilgan. U haqidagi ilk komiks Action Comics #1 boʻlib, ushbu komiks 1938-yilning iyunida nashr etilgan. Superman Krypton nomli xayoliy sayyorada dunyoga kelgan. Tugʻilgan paytidagi ismi — Kal-El. Goʻdakligida Krypton sayyorasi yoʻq boʻlib ketishidan biroz oldin u ota-onasi tomonidan kichik fazo kemasida Yer sayyorasiga joʻnatiladi. Fazo kemasi AQShdagi Smallville nomli xayoliy shaharga kelib tushadi. Uni shu shaharda yashovchi fermerlar — Jonathan va Martha Kent asrab olib, Clark Kent ismini qoʻyishadi. Clark oʻzida koʻplab super qobiliyatlarni (alqbovar kuch, tashqi taʼsir oʻtkazmaydigan teri va hk.) shakllantiradi. Oʻgay ota-onasi unga kuchini ezgulikka ishlatishi kerakligi aytishadi va u jimoyatchilikka qarshi kurashishga qaror qiladi. Shaxsiyatini yashirish maqsadida rangli kostyum kiyadi va oʻziga „Superman“ taxallusini qoʻyadi. Clark Metropolis nomli xayoliy shaharda yashab, shu shahardagi Daily Planet gazetasida jurnalist boʻlib ishlaydi. Supermanning yaqin doʻstlariga Lois Lane (yoqtirgani va hamkasbi), Jimmy Olsen (Daily Planet fotosuratchisi) va Perry White (muharrir) kiradi. Dushmanlari qatoridan esa general Zod, Brainiac va Lex Luthor oʻrin olgan.